АҞӘА, ԥхынгәы 8 - Sputnik, Асмаҭ Ҵәыџьԥҳа. Урыстәыла Аҳәынҭқарратә Дума адепутат Светлана Журова Аҟәа аԥсуа ҿар дырԥылеит ахаша ԥхынгәы 7 рзы.
Аиԥылара мҩаԥысит азҵаареи аҭаки рформат ала. Аԥснытәи ашколхәыҷқәеи астудентцәеи алшара рыман адепутат ргәы иҵхоз азҵаарақәа лырҭартә.
Раԥхьаӡа иргылан астудентцәа еилыркаар рҭахын аолимпиатә чемпионка аполитикахь анеира лгәазырԥхаз. Журова иазгәалҭеит, лара есымшагьы активла ауаажәларратәи аполитикатәи проектқәа дышрылахәыз, урыстәылатәии жәларбжьаратәии аиԥыларақәа дышрылахәыз, убас лара дшеицгәарҭаз.
"Сара абаҩхатәра сыман ҳәа азгәарҭеит, насгьы џьара бзиарак аҟаҵара сылшартә алшара соуит. Ленинградтәи аобласт аҿы ирыԥхьаӡеит Аҳәынҭдумахь сцароуп ҳәа. Сахьнеиз аусура даара исгәаԥхеит", - лҳәеит лара.
ААУ жәларбжьаратәи аизыҟазаашьақәа рзанааҭ ахәбатәи акурс астудентка Адель Хәырхәмал азҵаара лылҭеит Журова рыпрофессионалтә усуразы хықәкы хадас илымоу арбану ҳәа.
Адепутат ҭакс илылҭеит дарбанзаалак аполитик изы - алхрақәа рҟны аиааира агара шакәу, уи абзоурала лара ҩаԥхьа алшара лоуеит ауааԥсыра ирзеиӷьу ауснагӡатәқәа рымҩаԥгара, рыԥсҭазаара аиӷьтәра, баша аус шылымуа аилкаара.
11-тәи акласс аҿы аҵара зҵо Аслан Хышба адепутат иабжьылгарц длыҳәеит аспорт ахь раԥхьаӡа акәны зшьаҿа еихызго ауаҩы иҿаԥхьа дҵақәас иқәиргылар акәу лҳәарц.
"Раԥхьа иргыланы - аҽазыҟаҵарақәа уҭахызар ауп, уҩызцәа бзиа иубалароуп, избанзар аҽазыҟаҵарақәа рҿы уҩызцәа ҟамлар, даара иуадаҩхоит уус, акгьы алҵӡом. Иара убас, хымԥада, уус бзиа иубоазроуп", - лҳәеит лара.
Журова лгәаанагарала, Аԥсны аиқәԥарақәа анарха роур алшоит, аха ахырхарҭа ҿыцқәагьы ирызхәыцтәуп - афигуратә ҵаақәшьқьырра аӡәы иҭаххар ҟалоит, ма ахоккеи, убри азы аинфраструктура рҿиатәуп лҳәеит лара.
Астудентка Милана Џьапуаԥҳа длазҵааит аспортсменка девизс илымоу, насгьы ԥхьаҟа ацаразы илыхә арбану.
"Аспорт иазкыз сымшынҵа алагон Софиа Ковалевскаиа лажәақәа рыла: "Угәы иаанаго ҳәа, иҟауҵаша ҟаҵа, нас иҟалалакгьы ҟалааит" ҳәа. Абри ауп сыԥсҭазаараҿы сзықәныҟәо", - лҳәеит адепутат.
Журова лԥылара далахәын Ашәарҭадаратә хеилак амаӡаныҟәгаҩ Сергеи Шамба. Иара иазгәеиҭеит Светлана Журова "Урыстәыла иреиӷьу аҳәса дышреиуоу", лара аспорт аҿы адагьы, аполитикаҿгьы аихьӡара дуқәа лымоуп ҳәа азгәеиҭеит.
Светлана Журова – урыстәылатәи аҵаақәшьқьырҩы, Урыстәыла зҽаԥсазтәыз аспорт азҟаза, урыстәылатәии жәларбжьаратәи аицлабрақәа рҟны изныкымкәа аиааира лгахьеит, дчемпионхахьеит.
2007 шықәсазы лара "Иаку Урыстәыла" апартиаҟынтәи Ленинградтәи аобласт аҿы ддепутатхеит, 2013 шықәса инаркны Урыстәыла Аҳәынҭқарратә Дума дадепутатхеит.